Peeter Saari

**Peeter Saari** (sündinud 2. juunil 1945 Tallinnas) on eesti füüsik, Eesti Teaduste Akadeemia liige (1986. aastast).

## Elukäik
Peeter Saari sündis kooliõpetajate perekonnas. Ta lõpetas 1963. aastal Tallinna 21. Keskkooli ja 1968. aastal Tartu Ülikooli teoreetilise füüsika erialal *cum laude*. 

1968. aastal asus ta tööle Eesti TA Füüsika Instituuti (praegu Tartu Ülikooli Füüsika Instituut), kus on töötanud üle 40 eri ametikohtadel nooremteadurist instituudi direktorini. Seal valmisid ka tema füüsika-matemaatikakandidaadi väitekiri "Kuum luminestsents ja relaksatsiooniprotsessid lisanditsentris" ("Горячая люминесценция и процессы релаксации в примесном центре", 1972) ja füüsika-matemaatikadoktori väitekiri "Kuum luminestsents ja relaksatsiooniprotsessid kristallides" ("Горячая люминесценция и процессы релаксации в кристаллах", 1980). 1994. aastal anti talle professori kutse. Ta on täiendanud end USA-s (1976 Pennsylvania Ülikoolis, 1985 New York City College'is, 1994 Sandia National Labs'is), 2002 Rootsi Kuninglikus Tehnikainstituudis, lühemat aega ka Prantsusmaal jm.

Aastatel 1968–1976 oli Saari füüsikainstituudi noorem- ja vanemteadur, 1976–2021 kristallide spektroskoopia (hilisem füüsikalise optika) labori juhataja, 1981–1988 FI direktor, 1970–1993 ka Tartu Ülikoolis õppeülesande täitja, 1994–1997 erakorraline professor, 1997–2021 Tartu Ülikooli laineoptika professor. 1996. aastal lülitati tema algatusel füüsikute ja infotehnoloogide õppekavva kursus "Signaalitöötluse alused" ja 1998 tollal täiesti uudne "Kvantarvuti ja kvantkrüptograafia alused" ning ta õpetas neid ise kümmekond aastat. Füüsikastuudiumi põhikursusi "Elekter ja magnetism" ning "Kvantmehaanika" õpetas Saari aastail 1999–2011 ja 2011–2021, vastavalt.  

2021. aastast on ta Tartu Ülikooli emeriitprofessor.

Eesti Teaduste Akadeemia liikmeks valiti Saari 1986 füüsika alal. Ta kuulub akadeemias astronoomia ja füüsika osakonda ning oli aastatel 2004–2009 astronoomia ja füüsika osakonna juhataja.

## Teadustöö
Peeter Saari uurimisvaldkonnad on olnud orgaaniliste tahkiste lisandispektrid ja nende laienemise iseärasused, võnkerelaksatsioon tahkistes ning kuuma luminestsentsi jt resonantse hajumise komponentide eristamine tahkiste optilistes kiirgusspektrites, ülilühikeste optiliste impulsside ajalis-spektraalne diagnostika ja süntees, aegruumne holograafia, elektromagnetvälja võrrandite eksootiliste omadustega lahendid, nende realiseerimine ning rakendused optikas. Ta on nende uurimissuundade rajajaid. 1968 avastas Saari koos Karl Rebase ja Vladimir Hižnjakoviga kristallide kuuma luminestsentsi (avastus registreeriti 1981). Ta on avaldanud üle 180 teaduspublikatsiooni, enamik neist on ilmunud maailma juhtivates teadusajakirjades. Ta on juhendanud kuut magistranti ja üheksat doktoranti.

### Teaduskorralduslik tegevus

Saari on olnud Eesti TA presiidiumi liige, astronoomia ja füüsika osakonna juhataja, juhatuse liige (2005–2019). Aastail 1990–1993 oli ta Eesti Teadusfondi Nõukogu esimene esimees, 1989–1990 Eesti Teadlaste Liidu esimees ja 1989–2009 volikogu liige ning Eesti Füüsika Seltsi juhatuse liige. Peeter Saari on olnud Eesti teaduse infrastruktuuri arendamise teekaardi komisjoni esimees (2009–2010), Eesti Teadusnõukogu, Riigi teaduspreemiate komisjoni, Eesti Vabariigi presidendi mõttekoja (2012–2016) ning mitme teise üleriigilise tähtsusega komisjoni liige. 

## Isiklikku
Ta on alates 1966. aastast abielus Alla Saariga, neil on kaks tütart.

## Tunnustus

* 1975 Eesti NSV riiklik preemia 
* 1995 Eesti Teaduste Akadeemia medal 
* 2000 Eesti riigi teaduspreemia täppisteaduste alal 
* 2002 Valgetähe III klassi teenetemärk 
* 2003 Euroopa Teaduste Akadeemia liige
* 2010 Tartu Ülikooli medal 
* 2011 Ruumilise holograafia leiutaja J. N. Denisjuki nim. medal Roždenstvenski nim. optikaühingult
* 2014 Tartu linna aukodanik ja Tartu Suurtähe kavaler
* 2015 Tartu Ülikooli suur medal 
* 2016 Paul Harrise nim. medal Tartu Rotary klubi tegusale liikmele
* 2017 Ameerika optikaühingu (Optica, endine OSA) *fellow*-liikme staatus
* 2019 Riigi teaduspreemia pikaajalise tulemusliku teadus- ja arendustöö eest
* 2020 Ameerika optikaühingu (Optica) aukiri aktiivse retsenseerimistegevuse eest 

## Artikleid
* Correlation of multiplets in different electronic transition of 1, 12 benzperylene in solid matrices (kaasautor T. Tamm). // Chem. Phys. Lett 30 (1975) 2
* Hot luminescence and relaxation processes in resonant secondary emission of solid matter (kaasautor K. Rebane). // J. Lumin. 16 (1978) 3
* Picosecond spectrochronography (kaasautor A. Freiberg). // IEEE J. Quant. Electr. QE-19 (1983) 4
* Picosecond time- and space-domain holography by photochemical hole burning (kaasautorid R. Kaarli, A. Rebane). // J. Opt. Soc. Am. B (1986) 3, 4
* Suppression of temporal spread of ultrashort pulses in dispersive media by Bessel beam generators (kaasautor H. Sõnajalg). // Optics Lett. 21 (1996) 15
* Evidence of X-shaped propagationinvariant localized light waves (kaasautor K. Reivelt). // Phys. Rev. Lett. 79 (1997) 21
* Optical generation of focus wave modes (kaasautor K. Reivelt). // J. Opt. Soc. Am. A 17 (2000) 10
* Localized waves in femtosecond optics. // Ultrafast Photonics (eds. A. Miller, D. T. Reid, D. M. Finlayson). Inst. of Physics Publishing, Bristol, Philadelphia (2004)
* Generation and classification of localized waves by Lorentz transformations in Fourier space (kaasautor K. Reivelt). // Phys. Rev. E 69 (2004) 3
* Laterally accelerating Airy pulses. // Opt. Express 16 (2008) 10303
* Libateaduse anatoomiast ja taksonoomiast. // Akadeemia 20 (2008) 2225
* Basic diffraction phenomena in time domain (kaasautorid P. Bowlan, H. Lukner, M. Lõhmus, P. Piksarv, R. Trebino). // Opt. Express 18 (2010) 11083
* Photon localization revisited. // Quantum Optics and Laser Experiments (ed. S. Lyagushyn). InTech – Open Access Publisher, Croatia (2012) 49
* Diffraction of ultrashort Gaussian pulses within the framework of boundary diffraction wave theory (kaasautorid P. Piksarv, P. Bowlan, M. Lõhmus, H. Valtna-Lukner, R. Trebino). // Journal of Optics 14 (2012) 015701
* X-type waves in ultrafast optics. // Non-diffractive waves (eds. H. E. Hernández-Figueroa, M. Zamboni-Rached, and E. Recami, Wiley (2013) 109
* On the vector model of angular momentum. // European Journal of Physics 37 (2016) 055403
* Reexamination of group velocities of structured light pulses. // Phys. Rev. A, 97, (2018) 063824
* Relativistic aberration and null Doppler shift within the framework of superluminal and subluminal nondiffracting waves (kaasautor I. Besieris). // J. Phys. Commun. 4 (2020) 105011
* Wave pulses with unusual asymptotical behavior at infinity (kaasautor I. Besieris). // J. Opt. Soc. Am. A 42 (2025) 1810

## Viited

## Kirjandus
* Album professorum Universitatis Tartuensis anno MCMXCVIII. Trt, 1998, lk 86
* Eesti TA liikmeskond 1938–1998. Tallinn, 1998, lk 112–113
* Eesti entsüklopeedia, kd 14, lk 449
* 
* Margus Maidla. Akadeemik Peeter Saari, terava meele ja keelega. – Teaduste Akadeemia – Eesti kollektiivne aju. Tallinn, 2014, lk 193–202 

## Välislingid

* 
* Peeter Saari Eesti Teaduste Akadeemia kodulehel
* Margus Maidla intervjuu „Akadeemik Saari valgusimpulsid“, Sirp 7. jaan. 2022